РЕШЕНИЕ НА КОМИСИЯТА
от 29 август 2008 година
за обявяване започването на дейността на Регионалния консултативен съвет за Средиземно море в рамките на Общата политика в областта на рибарството
(2008/695/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2004/585/ЕО на Съвета от 19 юли 2004 г. за създаване на регионални консултативни съвети в рамките на Общата политика в областта на рибарството (1), и по-специално член 3, параграф 3 от него,
като взе предвид препоръката, изпратена от Италия на 16 май 2008 г. от името на Испания, Франция, Гърция, Малта, Словения и Кипър,
като има предвид, че:
(1)
Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (2) и Решение 2004/585/ЕО определят рамката за създаването и дейността на регионалните консултативни комитети.
(2)
Съгласно член 2 от Решение 2004/585/ЕО се създава Регионален консултативен съвет за Средиземно море.
(3)
В съответствие с член 3, параграф 1 от Решение 2004/585/ЕО представители на сектор „Рибарство“ и други групи по интереси представиха искане до Гърция, Испания, Франция, Кипър, Малта и Словения за учредяване на такъв регионален консултативен съвет.
(4)
Както се изисква от член 3, параграф 2 от Решение 2004/585/ЕО, засегнатите държави-членки определиха дали прилагането, отнасящо се до Регионалния консултативен съвет за Средиземно море, е в съответствие с разпоредбите, предвидени в цитираното решение. На 16 май 2008 г. заинтересованите държави-членки предадоха на Комисията препоръка за този регионален консултативен съвет.
(5)
Комисията оцени подаденото искане от заинтересованите страни и препоръката в светлината на Решение 2004/585/ЕО и на целите и принципите на Общата политика в областта на рибарството и смята, че Регионалният консултативен съвет за Средиземно море е готов да започне дейността си,
РЕШИ:
Член единствен
Регионалният консултативен съвет за Средиземно море, учреден съгласно член 2, параграф 1, буква б) от Решение 2004/585/ЕО, започва дейността си от 15 септември 2008 година.
Съставено в Брюксел на 29 август 2008 година.